Έντγκαρ Ουάλας

Ο Έντγκαρ Ουάλας (αγγλικά: Edgar Wallace) (1 Απριλίου 1875 - 10 Φεβρουαρίου 1932) ήταν Άγγλος συγγραφέας, σεναριογράφος, θεατρικός συγγραφέας και δημοσιογράφος. Ήταν ένας από τους πιο επιτυχημένους αγγλόφωνους συγγραφείς αστυνομικών μυθιστορημάτων και θεωρείται ο εισηγητής του σύγχρονου θρίλερ, του οποίου θεωρήθηκε ο κύριος εκπρόσωπος στις αρχές του 20ού αιώνα.

Το έργο του περιλαμβάνει συνολικά 175 μυθιστορήματα, 15 θεατρικά έργα και πολυάριθμα άρθρα και έργα κριτικής. Πέθανε στο Χόλυγουντ, ενώ εργαζόταν στο σενάριο της ταινίας Κινγκ Κονγκ, η οποία ολοκληρώθηκε λίγο μετά τον θάνατό του.  

 Βιογραφικά στοιχεία 
Ο Έντγκαρ Ουάλας γεννήθηκε το 1875 στη συνοικία του Γκρίνουιτς του Λονδίνου με το όνομα Ρίτσαρντ Οράτιο Έντγκαρ ως νόθος γιος της ηθοποιού Πόλυ Ρίτσαρντς από τη σύντομη σχέση της με τον κωμικό Ρίτσαρντ Οράτιο Έντγκαρ Μάριοτ, οι οποίοι τον δήλωσαν επίσημα κατά τη βάπτιση ως γιο του «Ουόλτερ Ουάλας», ο οποίος μάλλον δεν υπήρχε. Αμέσως μετά τη γέννηση, υιοθετήθηκε από τον Ντικ Φρίμαν, έναν αχθοφόρο στην ψαραγορά του Λονδίνου, και μεγάλωσε με τα δέκα παιδιά της οικογένειας Φρίμαν.

Παρόλο που ο θετός πατέρας του κανόνισε να λάβει κάποια εκπαίδευση, έφευγε συχνά από το σχολείο για να πουλήσει εφημερίδες και έτσι να κερδίσει χρήματα που χρησιμοποιούσε κυρίως για ψυχαγωγία: γοητεύτηκε από το θέατρο από μικρός και πήγαινε όσο πιο συχνά μπορούσε. Ταυτόχρονα, είχε τις πρώτες του εμπειρίες με μικροεγκλήματα στο Λονδίνο και εντάχθηκε σε μια συμμορία αγοριών με τα οποία έκανε μικροκλοπές. Σε ηλικία 12 ετών (μετά την ολοκλήρωση τεσσάρων τάξεων) εγκατέλειψε οριστικά το σχολείο και άρχισε να εργάζεται. Στην αρχή έβγαζε τα προς το ζην κάνοντας διάφορες δουλειές: μοίραζε γάλα και εφημερίδες, πουλούσε λουλούδια και παπούτσια, δούλεψε σε τυπογραφείο και εργοστάσιο καουτσούκ, εργάτης οικοδομών, μάγειρας σε μια μηχανότρατα. Ήταν επίσης τακτικό μέλος της Ταξιαρχίας Ασθενοφόρων του Αγίου Ιωάννη, όπου έμαθε τα βασικά της ιατρικής περίθαλψης που τον βοήθησαν αργότερα στον στρατό.

Σε ηλικία 18 ετών κατατάχθηκε στον Βρετανικό Στρατό με το όνομα Έντγκαρ Ουάλας, βασισμένο στον συγγραφέα του  Μπεν Χουρ (1880) Λιου Ουάλλας. Από το 1893 έως το 1896 υπηρέτησε στο Βασιλικό Σύνταγμα του Ουέστ Κεντ. Το 1896, στάλθηκε στη Νότια Αφρική, όπου τοποθετήθηκε στην ομάδα ασθενοφόρων. Για να συμπληρώσει το εισόδημά του, άρχισε να γράφει σε διάφορες εφημερίδες και περιοδικά και συγχρόνως επιχείρησε το δικό του λογοτεχνικό έργο: έγραψε ποιήματα με θέμα τον πόλεμο, τα οποία δημοσίευσε το 1898 ως πρώτο έργο του με τον τίτλο Η αποστολή που απέτυχε.

Μετά την απόλυσή του από το στρατό το 1899, άρχισε να εργάζεται ως πολεμικός ανταποκριτής  για το πρακτορείο ειδήσεων Reuters και την Daily Mail του Λονδίνου. Ωστόσο, με τα άρθρα του για τη βαρβαρότητα του βρετανικού στρατού κατά τη διάρκεια του Δεύτερου Πολέμου των Μπόερς, εξόργισε τον διοικητή του, στρατάρχη Χέρμπερτ Κίττσνερ, τόσο πολύ που του απαγόρευσε να εργάζεται ως πολεμικός ανταποκριτής.

Το 1901 παντρεύτηκε την Άιβι Κάλντεκοτ, άρχισε να εργάζεται για τη Rand Daily Mail στο Γιοχάνεσμπουργκ και το 1902 επέστρεψε στην Αγγλία από την Αφρική. Κατά τη διάρκεια του Ρωσο-ιαπωνικού πολέμου του 1904-1905, απέκτησε πολλές γνώσεις για τη δράση των Ρώσων και Βρετανών κατασκόπων που δρούσαν στην Ισπανία και την Πορτογαλία, ενώ εργαζόταν ως ανταποκριτής για την Daily Mail στο Βίγο.
μικρογραφία|Ο Έντγκαρ Ουάλας γύρω στο 1900
Το 1905, δημοσίευσε το πρώτο του μυθιστόρημα, Οι Τέσσερις Δίκαιοι, για μια ομάδα ανδρών που έπαιρναν το νόμο στα χέρια τους. Το βιβλίο ήταν μια επιτυχία, αλλά λόγω της κακής δημοσιότητας, κατέληξε σε οικονομική αποτυχία για τον συγγραφέα. Όλα επιλύθηκαν ικανοποιητικά το 1911 μετά τη δημοσίευση του μυθιστορήματος Sanders of the River, του πρώτου βιβλίου μιας σειράς αστυνομικών ιστοριών για την Αφρική με τον επίτροπο Σάντερς, τον υπαρχηγό του Μπόουνς και τον ιθαγενή αρχηγό Μποσάμπο. Με αυτό το βιβλίο ξεκίνησε τη σειρά των συνεχών λογοτεχνικών επιτυχιών του.

Το 1918, ο πρώτος του γάμος κατέληξε σε διαζύγιο. Είχαν αποκτήσει δύο γιους και μια κόρη. Το 1921 παντρεύτηκε για δεύτερη φορά, αυτή τη φορά με τη γραμματέα του Βάιολετ Κινγκ, που ήταν 23 χρόνια νεότερή του με την οποία απέκτησε μια κόρη.

Το 1923, έγραψε το πιο διάσημο μυθιστόρημά του, Ο Πράσινος Τοξότης, μια ιστορία γραμμένη στο πνεύμα του γοτθικού μυθιστορήματος, με το οποίο έγινε ο συγγραφέας με τις μεγαλύτερες πωλήσεις της εποχής του. Η παραγωγικότητά του ήταν εκπληκτική - εξέδωσε 175 μυθιστορήματα, έγραψε 24 θεατρικά έργα και τύπωσε αμέτρητα άρθρα σε εφημερίδες - γεγονός που οδήγησε στην υποψία ότι είχε (όπως ο Αλέξανδρος Δουμάς πατέρας) μια ομάδα συγγραφέων και ο ίδιος υπέγραφε μόνο τα έργα των άλλων. Ωστόσο, αυτό δεν επιβεβαιώθηκε ποτέ. Δεν κρατούσε ποτέ σημειώσεις για την εξέλιξη των βιβλίων του. Έγραφε πάντα την πρώτη σελίδα του κειμένου με το χέρι και μετά υπαγόρευε την υπόλοιπη σε έναν γραμματέα ή σε ένα δικτάφωνο. Δούλευε πολλές ώρες την ημέρα, έπινε ένα φλιτζάνι τσάι κάθε μισή ώρα και κάπνιζε συνεχώς τσιγάρα. Συχνά δούλευε πολλές ιστορίες ταυτόχρονα και μερικές φορές κατάφερνε να γράψει ένα μυθιστόρημα σε τρεις μέρες.

Εργάστηκε επίσης ως σεναριογράφος ταινιών. Ένα παράδειγμα είναι το σενάριο για τη βρετανική ταινία Το σκυλί των Μπάσκερβιλ, το οποίο έγραψε το 1931 βασισμένο στο ομώνυμο μυθιστόρημα του Άρθουρ Κόναν Ντόιλ. Στις αρχές του 1932, προσελήφθη ως σεναριογράφος στα RKO Studios στο Χόλυγουντ και μετακόμισε στις Ηνωμένες Πολιτείες. Πέθανε στο Μπέβερλι Χιλς στις 10 Φεβρουαρίου 1932 σε ηλικία 56 ετών από πνευμονία ενώ εργαζόταν στο σενάριο για την κλασική ταινία Κινγκ Κονγκ. Η σορός του επεστράφη στην Αγγλία. Κατά την άφιξη στο λιμάνι του Σαουθάμπτον, οι σημαίες κυμάτισαν μεσίστιες και χτύπησαν οι καμπάνες στην Fleet Street - παραδοσιακά περιοχή του βρετανικού Τύπου - του Λονδίνου.

 Ύφος 
Μέσω της φαντασίας του, ο Ουάλας έφερε επανάσταση στο σύγχρονο θρίλερ εφαρμόζοντας και αναπτύσσοντας το αφηγηματικό και εντυπωσιακό στυλ του. Τα μυθιστορήματα ήταν συναρπαστικά και όλα μπορούσαν να συμβούν σε αυτά, από την ιστορία αγάπης μιας φτωχής πωλήτριας που αποδεικνύεται ότι είναι κόρη εκατομμυριούχου μέχρι την κατάληψη μιας ολόκληρης της χώρας από έναν λαμπρό ηγέτη. Τα βιβλία του περιλάμβαναν στοιχεία κωμωδίας και επιστημονικής φαντασίας, ρομαντισμού και ιστορίες πολέμου. Υπήρξε περίοδος κατά την οποία τα μυθιστορήματά του, όπως Ο κόκκινος κύκλος (1922) και Ο Πράσινος Τοξότης (1923), πουλήθηκαν κατά εκατοντάδες χιλιάδες. Πολλά από τα αστυνομικά μυθιστορήματα του Ουάλας διασκευάστηκαν σε θεατρικά έργα. 

Ο Έντγκαρ Ουάλας θεωρείται ο δημιουργός του εγκληματικού θρίλερ. Στα έργα του, κατάφερε να ξεφύγει από το μοντέλο του ντετέκτιβ που δημιούργησε ο Έντγκαρ Άλαν Πόε και επικεντρώθηκε περισσότερο στην περιγραφή του αστυνομικού μηχανισμού. Πολλά από τα έργα του έχουν γυριστεί (υπάρχουν σχεδόν 160 τίτλοι βασισμένοι στα θέματά του, π.χ. Ο Πράσινος Τοξότης έχει γυριστεί τρεις φορές). Τον αποκάλεσαν «βασιλιά της αγγλικής αστυνομικής πλοκής». 

Τα 175 μυθιστορήματα του Έντγκαρ Ουάλας έχουν μεταφραστεί σε περίπου 45 γλώσσες. Μερικά από τα έργα του που μεταφράστηκαν στα ελληνικά είναι: Οι τέσσερις δίκαιοι, Ο κόκκινος κύκλος, Το μυστήριο του Λόουν Χάουζ, Το παιχνίδι της τυφλόμυγας, Με διπλό πρόσωπο,  Ο τρόμος, Η πόρτα με τις επτά κλειδαριές κ.ά.

 Παραπομπές 

Κατηγορία:Συγγραφείς αστυνομικής λογοτεχνίας
Κατηγορία:Άγγλοι μυθιστοριογράφοι
Κατηγορία:Άγγλοι θεατρικοί συγγραφείς
Κατηγορία:Βρετανοί δημοσιογράφοι